Worcester F 80 Distinctiones

283 Vocare

Vocare.[[1]](#footnote-1) Aliqui inuitantur per humanam predicacionem, aliqui trahuntur per internam inspiracionem, aliqui lacerantur et quasi coguntur ut veniant per tribulacionem, Luc. [14:23]: *Compelle intrare*. Item, si canis et auis obediunt voci domini sui, nonne verecundum est homini si non obediat voci Domini. Si demon obedit voci Christi, homo peior est demone qui non obedit. Si ribaldus clamaret bannum regis nullus contradiceret. Sed modo Christus clamat ad salutem nostram quod est sanctificamini, [1] Thess. 4[:7]: *Non enim vocavit nos Deus in immunditiam, sed in sanctificationem*. Et tamen multi facto contradicunt. Ideo obediendum est Deo vocanti quia summe potens. Insensibilia obediunt Deo, Baruch 3[:33]: *Emittit lumen, et vadit, vocavit illud, et obedit* cum *tremore*. Heu quasi turpiter absorta est ratio in homine qui non obedit summo Deo, vbi canis obedit infimo rustico, Job 19[:16]: *Servum meum vocavi, et non respondit* michi, etc. Timendum est talibus ne sibi contingat sicut pullo vocato a gallina ad protectionem alarum qui tantum intentus circa spicam rapiebatur a miluo. Sic illi a diabolo, Matt. 23[:37]: *Jerusalem, Jerusalem*, qui *occidis prophetas*, etc., quotiens *volui,* etc.

¶ Secundo, obediendum est Deo vocanti, quia summe sapiens, Prou. 9[:1, 3]: *Sapientia*, id est, Dei Filius, *edificavit sibi domum,* id est, ecclesiam, etc.Si ergo discipulus obedit magistro. Exemplo Magdalena que Joan. 11[:28-29]: Vt *Magister vocauit* surrexit cito, *et venit ad eum.* Omnino debet homo ei obedire, sed heu quia Deus vocat ad licita et bona, concupiscentia humana vocat ad illicita et mala. Et tamen plures habet sectatores, Matt. 20[:16]: *Multi sunt vocati, pauci vero electi*.

¶ Tercio, obediendum est Deo vocanti quia summe bonus, [1] Thess. vltimo [5:23-24]: *Deus pacis sanctificet vos per omnia*. Si ergo oues pastores sequuntur, Joan. 10[:3]: *Proprias oves vocat nominatim*. Multo magis homo, sed heu

/fol. 325rb/

quia Ysai. 50[:2] dicitur, *Vocavi*, scilicet, predicando, *et non erat qui audiret,* obediendo.

¶ Item, vocauit nos ad fidei confessionem, sicut sapiens errantem ad callem rectum, [1] Pet. 2[:9]: *Vos* estis *genus electum*, etc. Sicut magis ingratus est, qui vocatus ad societatem non venit, quam qui non vocatus ad societatem non venit. Sic est de malis Christianis qui confitentur se nosse Deum. Factis autem negant, Ysai. 65[:12]: vocati estis *et non respondistis, locutus sum et non audistis,* etc*.* Multi sunt qui non vident putant se a Deo non videri. Similes periculo qui ponit caput suum in herba et credit se non videri et sic capitur. Vocat ad penitentie satisfactionem sicut nutrix vocat puerum ad lauandum, Matt. 9[:13]: *Non veni* *vocare justos, sed peccatores*. Sic vocauit Dominus Adam post peccatum, Gen. 3[:9]: *Adam, Ubi es*. Et Exod. 3[:18]: *Dominus Deus Hebræorum vocavit nos,* etc., vsque *Deo nostro*. Sed multi sicut simea nucleium dimittit propter amaritudinem corticis, Ysai. 22[:12]: VocauitDeus *ad fletum,* contritionis, *et ad planctum*, confessionis, et *ad calvitium*, satisfactionis, *et ad cingulum*, continuacionis. Et ecce gaudium contra fletum et leticia contra planctum, etc.

¶ Tercio, ad uite[[2]](#footnote-2) perfectionem. Sicut aquila prouocans ad volandum pullos suos, Eph. 4[:1-2]: *Obsecro vos, ut digne ambuletis vocatione, qua vocati estis*, *cum omni,* etc.

¶ Sic vocauit Paulum, Gal. 1[:15]: *Cum* complacuit *ei, qui me segregavit*. Sed heu quia conqueritur Dominus, Prou. 1[:24-26, 28]: *Vocavi, et renuistis*, obedire mihi, *extendi manum*, ad opus imitandum, *et non fuit qui aspiceret,* ad imitandum, *despexistis omne consilium meum*, scilicet, paupertatis, obediencie, consciencie, *et increpaciones meas neclexistis*, quasi diceret, nec bonitati vocanti, nec sapientie consulenti, nec potencie increpanti adquieuistis. Ideo sequitur, *Ego in interitu vestro ridebo*. Et sequitur, *tunc inuocabunt me, et* ego *non exaudiam*, quia ingratitudo eorum, iam fecit surdum. Melius adquieuerunt et audirent apostoli statim relictis que habebant secuti sunt eum, Matt. 4[:21].

¶ Item nota quod Deus vocat nos tripliciter, quia verbis audientes,

/fol. 325va/

signis videntes, nunciis adsentes.[[3]](#footnote-3) Primo, ergo vocat verbis persuasionis, sicut campanis vocantur homines ad ecclesiam. Tubis olim ad bella, sic vocauit Deus per prophetas, per se, per apostolos, et modo per apostolicos viros, Matt. 25[:14-15]: *Homo* quidem *peregre proficiscens*, id est, Christus ad celum portans naturam humanam, *vocavit servos suos, et tradidit illis bona sua*. *Et dedit uni quinque talenta*, quia dedit homini bonum nature in operacionem, bonum gratie in cooperacionem, bonum fortune in sustentacionem, bonum noticie in erudicionem, bonum prudencie in defensionem. Sed heu quia multi hiis talentis abutuntur, sicut villicus iniquitatis qui talenta dilapidauit et ob hoc terribilem increpacionem sustinuit, Luc. 16[:1]: *Homo quidam erat dives*, et *habebat villicum*, etc. Sic homines qui polluunt bonum, nec pernuunt bona noticie, negligunt bona prudencie. Secundo, vocat nos Deus signis beneficiorum sicut nobilis exteridendo manum cum reclamatorio, Job 14[:15]: *Vocabis me, et ego respondebo tibi*: operi *manuum tuarum porriges dexteram*. Largiendo, scilicet, beneficia iustificacionis, resurectionis, et beatificacionis. Si sanctus aliquis uocaret ad restitudinem membrorum homines currerent ad eum quanto plus ad eum qui dat omnia, Ysai. 42[:6]: *Ego Dominus vocavi te in justitia*. Sed heu quia multi sicut auis saturata quamuis sepius vocata non redit ad manum domini, Jer. 8[:5]: *Apprehenderunt mendacium*, id est, ista temporalia, *et noluerunt reuerti*.

¶ Tercio, vocat Deus inimiciis flagellorum sicut solo frigore vocatur quis ad ignem, et mater comminando vocat puerum a loco periculoso, [1] Pet. 2[:20-21]: *Si bene facientes patienter sustinetis,* etc. Sequitur *In hoc vocati estis*. Quia *Christus passus est pro nobis, vobis* *relinquens,* etc*.* Sed multi sunt sicut vas prauum quod crepat in fornace, vbi vas bonum solidatur. Hii sunt sicut equus runciuus qui quanto plus percutitur tanto plus retrocedit, Jer. 35[:17]: Ecce *adducam super Juda* omnem afflictionem *eo quod locutus sum ad* eos, *et non* audierunt, *vocavi* eos, *et non responderunt mihi*.

/fol. 325vb/

Item, vocat Deus ad presens meriti fructum, Matt. 20[:8]: *Voca operarios, et redde illis mercedem*. Hec autem merces consistunt in tribus que summe appetunt homines, scilicet, sublimitas honorum,[[4]](#footnote-4) vbertas diuiciarum, perpetuitas deliciarum. Sub hac triplici conditione vocat Dominus suos electos ad mercedem celestem vbi est primo sublimitas honoris, clericus vocatus ad dignitatem, laicus ad potestatem. Cito currit quanto plus ad regnum eternum gratis dandum, [1] Pet. vltimo [5:10]: *Deus* autem *omnis gratiæ, qui vocavit in eternam gloriam,* etc. Hec autem duo Deus dat in mente et per se, scilicet, gratiam et gloriam temporalia. Vero dat mediate, per manus alicuius ministri, sicut princeps redditum ad vitam vel beneficium hereditarium dat per se, ceteras elemosinas dat per manus alterius, Psal. [83:12]: *Gratiam et gloriam.* Igitur secundum Gregorium in *Homilia*, si veras divicias queritis, ad illam patriam[[5]](#footnote-5) celestem quantocius properate.

¶ Secundo, vbertas deliciarum, pauper vocatus ad puigne beneficium diuturnum et gratuitum, cito currit, Apo. 19[:9]: *Beati qui ad cœnam nuptiarum Agni vocati sunt*. Sed Luc. 14[:16, 24]] dicitur *Homo quidam fecit cœnam magnam, et vocavit multos*. Et non venerunt quia aut intenti erant vanitati mundiali quod designatum est per villam, aut cupiditati temporali quod designatum est per iuga boum, aut voluptati carnali quod designatum est per ductum vxoris. Ideo sequitur, *Nemo virorum illorum qui vocati sunt, gustabunt cenam meam*.

¶ Tercio, est ibi perpetuitas bonorum seu diuiciarum, [1] Pet. 3[:9]: *In hoc vocati estis*.

1. Vocare ] Lambeth begins this chapter: Aliqui inuitantur per … with the “A” capitalized. [↑](#footnote-ref-1)
2. vite ] F 128 *corr*. vocis F 80, Lambeth. [↑](#footnote-ref-2)
3. adsentes ] *corr.* absentes F 80. [↑](#footnote-ref-3)
4. honorum ] *add*. ~~clericus vocatus~~ F 80. [↑](#footnote-ref-4)
5. patriam ] *add.* patriam F 80. [↑](#footnote-ref-5)